এবারে এস.এস.সি পরীক্ষার সময় ফাঁসকৃত প্রশ্নপত্র বাস ভর্তি করে সরাসরি পরীক্ষা কেন্দ্রে ঢুকে পড়েছে। ধরা পড়েছে কোমলমতি পরীক্ষার্থীরা। ভীত-সন্ত্রস্ত ক্রন্দনরত এগারজন পরীক্ষার্থীকে আসামীর কাঠগড়ায় দাঁড় করানো হয়েছে। অথচ মূল প্রশ্ন ফাঁসকারীরা ধরাছোঁয়ার বাইরে আছে। দেশের ইতিহাসে এটাই প্রথম এরূপ লজ্জাকর ঘটনা। যারা তাদের নিরপরাধ সন্তানদের আসামীর কাঠগড়ায় দাঁড় করিয়ে দিয়ে স্বস্তি লাভ করে, তারা কোন মানুষের স্তরেই পড়ে কি না সন্দেহ। ঐ নাবালক আসামীরা আদৌ কোন আসামী নয়। আসামী হ’ল দেশের গোটা অভিভাবক সম্প্রদায়। ঐ সন্তানদের চোখের পানি গোটা দেশের লজ্জার বহিঃপ্রকাশ। দুর্ভাগ্য এই, যাদের লজ্জা পাওয়া উচিত ছিল, সেই দায়িত্বশীলদেরই লজ্জা নেই।